**Siunnersuut uunga:**

**Utoqqarnut tapersersuinissaq pillugu Inatsisartut inatsisaat**

**Kapitali 1**

*Siunertaq atuuffissaalu*

*Atuuffia*

**§ 1.** Inatsisartut inatsisaat manna utoqqarnut Kalaallit Nunaanni najugaqartunut atuuppoq.  
 *Imm. 2.* Oqaaseq ”utoqqaq”, Inatsisartut inatsisaanni matumani ima paasineqassaaq, utoqqalinersiaqarneq pillugu Inatsisartut inatsisaanni § 1 naapertorlugu, utoqqalinersiaqarneq pillugu Inatsisartut inatsisaat malillugu utoqqalinersiaqartut, imaluunniit utoqqalinersiaqarneq pillugu Inatsisartut inatsisaanni § 2-4 malillugit tamatuminnga piumasaqaatinik naammassinnittut, inuit utoqqalinersiaqarsinnaanermik ukioqqortussuseqalersimasut.

*Tapersersorneqarnissamut pisinnaatitaaffik*

**§ 2.** Utoqqaq tapersersorneqarnissamut pisinnaatitaavoq, § 8 malillugu pisariaqartitsinermik naliliinerup takutippagu, kommunimit tapersersorneqarnissamik pisariaqartitsisoq.

*Imm* 2. Tapersersorneqarneq ataqatigiissaagaasumik tamanullu isiginnittumik aamma inunnut ataasiakkaanut pitsaanerpaaq aallaavigalugu ingerlanneqassaaq.

*Imm. 3*. Pissutsini utoqqarmut tunngassutilinni tamani utoqqaap nammineq isumai sapinngisamik eqqarsaatigineqassapput utoqqaap timikkut tarnikkullu piginnaasaqarnera pissusissamisoortumik eqqarsaatigalugit.

*Imm. 4*. Utoqqaq nammineq angerlarsimaffimmini najugaqaannarnissamut, pineqartup taamatut kissaateqarluni oqaatigippagu, pisinnaatitaavoq. Piumasaqaataavoq, nammineq angerlarsimaffimmi najugaqaannarnermi, inuup nammineq allalluunniit atugarissaarnerat ulorianartorsiortinneqassanngitsoq imaluunniit navianartorsiortinneqassanngitsoq.

*Imm. 5*. Utoqqaq kommunimi najugaqarfissamik neqeroorummiittoq, inuup pisariaqartippagu imaluunniit tamatuminnga kissaateqarpat, naleqquttumik tapersersorneqarnissamut pisinnaatitaavoq.

*Inatsisit allat malillugit tapersersorneqarnissamut tunngasut*

**§ 3.** Inatsisit allat malillugit tapersersorneqartut, utoqqaat, inatsisit allat malillugit tapersersuutigitinneqariinngitsunik, Inatsisartut inatsisaat manna malillugu tapersersorneqarnissamik pisariaqartitsinerannik, § 7 malillugu pisariaqartitsinermut naliliineq ersersitsippat, aammattaaq Inatsisartut inatsisaat manna malillugu tapersersorneqarsinnaatitaapput.

*Imm. 2.* Inatsisartut inatsisaat manna malillugu tapersersuineq, tamatumunnga piumasaqaatit naammassineqarpata aammalu inatsisini allani allamik allassimasoqanngippat, inatsisit allat malillugit aammattaaq tapersersuinissamut akorngutaanngilaq.

**Kapitali 2**

*Aalajangiisinnaaneq akisussaaffillu*

**§ 4.** Inatsisartut inatsisaat manna malillugu utoqqaap pisariaqartumik tapersersorneqarnissaa, aamma utoqqarnut tapersersorneqarnissamut periarfissanik pisariaqartunik peqarnissaa kommunalbestyrelsip isumagissavaa.

*Imm. 2*. Inatsit manna malillugu utoqqaat ikiorneqarnissamut tapersersorneqarnissamullu pisariaqartitaat naammassineqarnissaata sapinngisamik qulakkeerneqarnissaanut kommunalbestyrelsi siumut iliuuseqarnissamut ujartuinissamullu akisussaaffeqarpoq.

*Imm. 3*. Kommunalbestyrelsip sapinngisamik utoqqaat pinaveersaartitsisumik iliuuseqarfiginissaannut, tapersersorneqarnissaannut atortorissaarutinillu neqeroorfigissavai.  
 *Imm. 4.* Kommunalbestyrelsi pisuni immikkut ittuni, neqeroorutit taamaattut pitsaanerpaamik utoqqaap pisariaqartitaanik naammassinnissinnaasutut nalilerneqarpata, kommuninit allanit pilersinneqarsimasunik aammalu ingerlanneqartunik, tapersersuinissamut periarfissanik atuinikkut, imm. 1-i malillugu pilersuisussaatitaanerminik naammassinnissinnaavoq.

**Kapitali 3**

*Suliassat suliarineqartarnerannik malittarisassat*

*Piffissaliussat*

**§ 5.** Inatsisartut inatsisaat manna malillugu tapersersorneqarnissaq pisariaqartinneqarnersoq pisinnaatitaaffigineqarnersorlu paasineqarnissaa siunertaralugu, taamaattoqarpallu suut tapersiissutaassanersut pillugit saaffiginnissutit sapinngisamik piaarnerpaamik kommunalbestyrelsip suliarissavai.

*Imm. 2.* Kommunalbestyrelsi sapaatip akunnera ataaseq qaangiutsinnagu saaffiginnissutit tiguneqarnerat uppernarsassallugu pisussaaffeqarpoq.

*Imm. 3.* Kommunalbestyrelsi ullut 14-it qaangiutsinnagit aalajangiinissamut pisussaaffeqarpoq.

*Imm. 4.* Imm. 2 aamma 3 naapertorlugit suliami tigussaasumi piffissaliussaq eqquutitinneqarsinnaanngippat, piffissaliussaq qaangiutsinnagu aalajangiineq qaqugu naatsorsuutigineqassanersoq, kiisalu piffissaliussap sooq eqquutitinneqarsinnaannginnera pillugit allaganngorlugu utoqqaq nalunaarfigineqassaaq.

*Oqaloqatigiinneq*

**§ 6.** Kommunalbestyrelsi, imm. 2-mi taaneqartunik pisoqarpat minillugit, utoqqarmik minnerpaamik ataasiarluni oqaloqateqassaaq, makkua pillugit aalajangiinissaq sioqqullugu:

1. § 11 malillugu tapersersuineq najugaqarnissamillu neqerooruteqarneq.
2. § 13 malillugu tapersersuinerup allanngortinneqarnera unitsinneqarneralu.
3. § 14 malillugu najugaqarfissamut neqeroorummut allamut nuunnissaq pillugu neqerooruteqarneq.

*Imm. 2.* Inuup piginnaasaqarnera eqqarsaatigalugu oqaloqatigiinnissap ingerlanneqarnissaa aalajangiisumik naleqqutinngippat, imm. 1 malillugu oqaloqatigiinneq ingerlanneqassanngitsoq kommunalbestyrelsip aalajangersinnaavaa. Oqaloqatigiinneq ingerlanneqarsinnaanngippat, aalajangiinissatut pilersaarutigineqartoq pillugu utoqqaap isumaa allatut pissarsiariniarneqassaaq. Oqaloqatigiinneq ingerlanneqanngippat, § 8 malillugu tapersersorneqarnissamut pilersaarutaanut tamanna tunngavilersorlugu allanneqassaaq.

*Pisariaqartitsinermik naliliineq*

**§ 7.** Utoqqaq kapitali 7-mi aalajangersakkat malillugit utoqqaat angerlarsimaffianni, utoqqaat najugaqatigiiffianni imaluunniit utoqqarnut paaqqutaqarfinni najugaqassasoq imaluunniit kapitali 5-imi aalajangersakkat malillugit tapersersorneqarnissamik pisariaqartitsisoq ilimagineqassappat, inummut pissutsit pillugit pisariaqartitsinermik naliliinermik kommunalbestyrelsi ingerlatsisariaqarpoq. Taamaattoq pisariaqartitsinermik naliliinissaq pisariaqanngitsoq ersarippat, naliliineq ingerlanneqassanngilaq.

*Imm. 2.* Kapitali 8 malillugu nalunaarutiginnittoqartillugu, kommunalbestyrelsi pisariaqartitsinermik naliliinermik suliaqarnissamut pisussaaffeqarpoq, pisariaqanngitsoq ersarissuutillugu.

*Imm. 3.* Utoqqaap iliuuseqarneratigut kissaateqarneratigulluunniit kommuni pisariaqartitsinermik naliliinermik suliaqarnissamut pisussaaffeqarpoq.

*Imm. 4.* Pisariaqartitsinermik naliliineq sapinngisamik utoqqaq suleqatigalugu ingerlanneqassaaq.

*Imm. 5.* Pisariaqartitsinermik naliliineq pissutsinik pisinnaatinneqarpat, sapinngisamik qajassuartumik ingerlanneqassaaq, aamma siunertaasumi allassimasumit annertunerusinnaanani.

*Imm. 6.* Pisariaqartitsinermik naliliinermi kommunalbestyrelsip pissutsit attuumassuteqartut tamaasa pillugit naliliissaaq. Tassunga ilanngullugit makkua isummerfigineqassapput:

1. Imminut isumassorneq.
2. Pissusilersorneq atugarissaarnerlu.
3. Ilaqutariinnermi pissutsit.
4. Inooqatigiinnermi pissutsit inooqatigiinnermilu inooqataaneq.
5. Peqqissutsimut pissutsit.
6. Inuiaqatigiinni peqataaneq.
7. Utoqqaq timikkut, tarnikkut, silassorissutsikkut imaluunniit malugisaqarsinnaassutsikkut piginnaanikillisimanersoq, aamma inuit innarluutillit tapersersorneqarnissaat pillugu Inatsisartut inatsisaat malillugu tapersersorneqarnissaa attuumassuteqarnersoq.
8. Inatsisartut inatsisaat manna imaluunniit inatsisit allat malillugit tapersersorneqarneq inummut ikiorsiissutigineqareersoq.

*Imm. 7.* § 7, imm. 6, nr. 5 malillugu peqqissutsimut pissutsinik naliliinermut atatillugu najukkami peqqinnissamut sullissivimmiit peqqinnissaq pillugu naliliinermik kommunalbestyrelsi pissarsiniarsinnaavoq.

*Imm. 8.* § 8 naapertorlugu pisariaqartitsinermik naliliineq tapersersorneqarnissamik pilersaarummik tunngavilersukkamik allaganngorlugu inerneqassaaq.

*Imm. 9.* Pisariaqartitsinermik naliliineq pillugu malittarisassanik erseqqinnerusunik Naalakkersuisut aalajangersaasinnaapput, tassunga ilanngullugit pisariaqartitsinermik naliliinerup ingerlanneqarnissaa, ilusissaa imassaalu kiisalu pisariaqartitsinermik naliliinerup ingerlanneqarnissaanut naammassineqarnissaanullu piffissamut tunngatillugu piumasaqaatit.

*Tapersersorneqarnissamik pilersaarut*

**§ 8.** Utoqqarnut tapersersorneqarnissamik pilersaarutinik allaganngorlugit kommunalbestyrelsit suliaqassapput ima pisoqartillugu:

1. § 7 naapertorlugu pisariaqartitsinermik naliliinermut atatillugu pinaveersaartitsisumik imaluunniit tapersersuisumik suliniuteqarnissamut pisariaqartitsinermik takussutissaqartillugu.
2. Kapitali 7 malillugu utoqqaat angerlarsimaffianni, utoqqaat najugaqatigiiffianni imaluunniit utoqqarnut paaqqutaqarfinni najugaqarnissamik imaluunniit kapitali 5 malillugu tapersersorneqarnissamik aallartitsinissaq pillugit aalajangiinissaq sioqqullugu.
3. Kapitali 5 naapertorlugu tapersersorneqarnissamik allannguineq pillugu aalajangiineq sioqqullugu.

*Imm. 2.* Tapersersorneqarnissamik pilersaarut inummut tunngasuussaaq aamma siunertamut allassimaneranit annertunerusinnaanani.

**§ 9***.* Tapersersorneqarnissamik pilersaarut tulliini taaneqartunik imaqassaaq:

1. Tapersersorneqarnissamut siunertaq anguniagarlu.
2. Anguniakkap angunissaanut tapersersorneqarneq sorleq pisariaqartinneqarnersoq.
3. Ilaquttat attaveqarfiillu, najugaqarneq, inuttut ikiorteqarneq, katsorsartinneq aamma atortorissaarutit il.il. pillugit pissutsit immikkut ittut allat.

*Imm. 2.* Tapersersorneqarnissamik pilersaarut sapinngisamik utoqqaq oqaloqatigalugu suliarineqassaaq.

*Imm. 3.* Kapitali 7 naapertorlugu utoqqaat najugaqatigiiffianni imaluunniit utoqqarnut paaqqutaqarfinni najugaqartoqartillugu tapersersorneqarnissamik pilersaarutip imarisaata ilai attuumassuteqartut utoqqaat najugaqatigiiffiannut imaluunniit utoqqarnut paaqqutaqarfiannut tunniunneqarnissaat kommunalbestyrelsip isumagissavaa.

*Imm. 4.* Tapersersorneqarnissamik pilersaarut utoqqarmut tunniunneqassaaq, aamma tunniussinermut atatillugu imarisaa pillugu kommunalbestyrelsi ilisimatitsissalluni.

*Imm. 5.* Tapersersorneqarnissamik pilersaarutip ilusaa imarisaalu kiisalu tapersersorneqarnissamik pilersaarutip ingerlanneqarnissaanut naammassineqarnissaanullu piffissamut tunngatillugu piumasaqaatit pillugit malittarisassanik erseqqinnerusunik Naalakkersuisut aalajangersaassapput.

*Suliani tigussaasuni paasissutissanik paarlaasseqatigiinneq*

**§ 10.** Najugaqarfissamik neqeroorut, kommunalbestyrelsi aamma peqqinnissaqarfik suliat tigussaasut pillugit suleqatigiinnermut ilaatillugu inummut paasissutissanik tunngasunik, tassunga ilanngullugit paasissutissat inummut tunngasut mianernartut, paasissutissat suliap suliarineqarneranut pingaaruteqarpata, paarlaasseqatigiissinnaapput. Inuk suliami pineqartoq taamaallaat akuersiteqqaarlugu paasissutissanik paarlaasseqatigiittoqarsinnaallunilu ingerlatitseqqiisoqarsinnaavoq, taamaattoq takujuk. imm. 2.

*Imm. 2.* Imm. 1 naapertorlugu akuersissut itigartitsissutigineqarpat imaluunniit allanik pissuteqartumik akuersissummik pissarsisoqarsinnaanngippat, kommunalbestyrelsip paasissutissat inummut tunngasut, tassunga ilanngullugit paasissutissat inummut tunngasut mianernartut, suliami pissutsit, tassunga ilanngullugu inuup inatsisitigut isumannaatsuunissaa eqqarsaatigalugu erseqqissumik pisariaqartinneqarpat, ingerlateqqissinnaavai. Inuup soqutigisaanik isumaginninnissaq, isertuussinissamik tunngavilersuinissamut soqutigisat ersarissumik qaangersimassagai, tassunga ilanngullugit inummut pineqartumut paasissutissat tunngassuteqartut mianerineqarnissaasa eqqarsaatigineqarnerat, ingerlatitseqqiinermut piumasaqaataavoq.

**Kapitel 4**

*Aalajangiisinnaaneq*

*Tapersersuineq aamma najugaqarfissamik neqerooruteqarneq*

**§ 11.** Kapitali 7-mi aalajangersakkat malillugit utoqqarnut najugaqarfissamik neqerooruteqarneq imaluunniit kapitali 5-imi aalajangersakkat malillugit utoqqarnut tapersersorneqarneq pillugit kommunalbestyrelse aalajangiissaaq.

*Imm. 2.* Imm. 1 malillugu aalajangiineq § 7 naapertorlugu pisariaqartitsinermik naliliineq tunngavigalugu ingerlanneqassaaq.

*Imm. 3.* Imm. 1 malillugu aalajangiineq sioqqullugu kommunalbestyrelsi utoqqarmik taassumunngalu akisussaasumik oqaloqatiginneqqaassaaq, tak. § 6.

*Imm. 4.* Tapersersorneqarnissaq tassanngaannartumik pisariaqartinneqalerpat, § 6 malillugu oqaloqatigiinneq ingerlanneqanngikkaluartoq imaluunniit § 7 malillugu pisariaqartitsinermik naliliinermik imaluunniit § 8 malillugu tapersersorneqarnissamik pilersaarummik suliaqartoqanngikkaluartoq imaluunniit naammassisaqartoqanngikkaluartoq apeqqutaatinnagit, kommunalbestyrelsi tapersersorneqarnissaq pillugu aalajangiissaaq tamannalu aallartillugu. Tamatuma kingorna kommunalbestyrelsi piaarnerpaamik § 6 malillugu oqaloqatiginnissaaq, aamma § 7 malillugu pisariaqartitsinermik naliliinermik aamma § 8 malillugu tapersersorneqarnissamik pilersaarummik suliaqassalluni naammassillugillu, pisariaqassappallu taakkua tunngavigalugit nutaamik aalajangiissalluni.

*Ingerlaavartumik malitseqartitsineq*

**§ 12.** Tapersersorneqarnissaq imaluunniit najugaqarfissamik neqeroorut pillugit aalajangiisoqarpat, kommunalbestyrelsi tapersersorneqarnerup siunertamut suli naapertuunnera pillugu ingerlaavartumik malitseqartitsissaaq. Malitseqartitsineq sapinngisamik utoqqaq suleqatigalugu ingerlanneqassaaq.

*Imm. 2.* Ingerlaavartumik malitseqartitsineq pillugu malittarisassanik erseqqinnerusunik Naalakkersuisut aalajangersaasinnaapput.

*Tapersersorneqarnissap aamma najugaqarfissamik neqerooruteqarnerup*

*allanngortinneqarneri unitsinneqarnerilu*

**§ 13.** Kapitali 5-imi aalajangersakkat malillugit inuup tapersersorneqarnissamik pisariaqartitsinera tapersersuinerup matussusersinnaajunnaaraa kommunalbestyrelsip paasippagu, utoqqarmut tapersersorneqarnissamik allannguineq imaluunniit unitsitsineq pillugu kommunalbestyrelsi aalajangiissaaq.

*Imm. 2.* § 6 naapertorlugu tapersersorneqarnissamik allannguineq pillugu aalajangiinissaq sioqqullugu, kommunalbestyrelsimit utoqqaq oqaloqatigineqaqqaassaaq.

*Imm. 3.* Imm. 1 malillugu aalajangiineq § 7 naapertorlugu pisariaqartitsinermik naliliineq tunngavigalugu ingerlanneqassaaq.

**§ 14.** Kapitali 7-mi aalajangersakkat malillugit utoqqarmut najugaqarfissamik neqeroorutip utoqqaap tapersersorneqarnissamik pisariaqartitsinera matussusersinnaajunnaarpagu, najugaqarfissamik neqeroorummut allamut nuunnissaq pillugu kommunalbestyrelsi neqerooruteqassaaq.

*Imm. 2.* § 6 naapertorlugu najugaqarfissamik neqeroorummut allamut nuunnissaq pillugu neqerooruteqarnissaq sioqqullugu, kommunalbestyrelsimit inuk oqaloqatigineqaqqaassaaq.

*Imm. 3.* Imm. 1 malillugu aalajangiineq § 7 naapertorlugu pisariaqartitsinermik naliliineq tunngavigalugu ingerlanneqassaaq.

*Imm. 4.* Isumaginninnermik suliassaqarfimmi pissaanermik atuineq pillugu Inatsisartut inatsisaanni Immikkoortoq IV-mi inersimasut pillugit malittarisassat Inatsisartut inatsisaat matumani najugaqarfissamik neqeroornermi assinganik atuutissapput.

**§ 15**. Sumiiffinni nuunnissamut neqeroorneq pillugu kommunalbestyrelsi taamaallaat kommuneqarfinnut aggorneqarnerup iluani aalajangiisinnaavoq, taamaattoq takujuk § 4, imm. 4.

*Imm. 2*. Najugaqarfissamik neqeroornermi kommunimut allamut nuunnissaq pillugu utoqqaap qinnutigisinnaavaa.

**Kapitali 5**

*Tapersersorneqarnissamut periarfissat*

**§ 16.** Kommunalbestyrelsit tapersersorneqarnissamut iliuusissanik, pisariaqartitsinermik naliliinerup takutippagu pisariaqartitsisoqartoq, tulliuttunik neqerooruteqassaaq, tassunga ilanngullugit:

1. inuttut ikiorteqarneq isumassorneqarnerlu,
2. angerlarsimaffimmi ikiorteqarneq,
3. atortorissaarutit,
4. qanigisanik siunnersuineq ilitsersuinerlu,
5. nammineq angerlarsimaffimmiit najugaqarfissamik neqeroorummut nuunnermut atatillugu nuunnermi ikiorneqarneq,
6. sungiusarneq,
7. ingiaqateqarneq,
8. sammisassaqartitsinermut katerisimaartitsinermullu neqerooruteqarneq,
9. ataatsimoorussamik biiliunneqarneq, aamma
10. peqqinnissaqarfimmi katsorsartinnermiit kommunimut angerlarsimaffigisamut ikaarsaarnermut atatillugu tapersersorneqarneq.

*Imm. 2.* Imm. 1-i malillugu tapersersuinermut iliuuserisassanik tamakkiiniarneq pillugu Naalakkersuisut maleruagassanik sukumiinerusunik aalajangersaasinnaapput.

**§ 17**. Utoqqarnut 82-inik ukioqalereertunut kommunimilu najugaqartunut tamanut, angerlarsimaffimmut pulaarneq pinaveersaartitsissutaasoq pillugu kommunalbestyrelsi ukioq allortarlugu neqerooruteqartassaaq. Imm. 5-imi taaneqartunik pisoqartillugu, angerlarsimaffimmut pulaarneq pinaveersaartitsissutaasoq pinngitsoorneqarsinnaavoq.

*Imm*. *2*. Utoqqarnut kommunimi najugaqartunut tamanut, utoqqaq 75-inik aamma 80-inik ukioqalernerani, angerlarsimaffimmut pulaarneq pinaveersaartitsissutaasoq pillugu kommunalbestyrelsi neqerooruteqartassaaq. Utoqqarnut, kisimiillutik kommunimi najugaqartunut, utoqqaq 70-inik ukioqalernerani, angerlarsimaffimmut pulaarneq pinaveersaartitsissutaasoq pillugu kommunalbestyrelsi neqerooruteqassaaq. Imm. 5-imi taaneqartunik pisoqartillugu, angerlarsimaffimmut pulaarneq pinaveersaartitsissutaasoq pinngitsoorneqarsinnaavoq.

*Imm*. *3*. Utoqqarnut, isumaginninnikkut atugarliortunut imaluunniit tarnikkut timikkulluunniit piginnaasakillisunut kommunimilu najugaqartunut, pisariaqartitsineq malillugu angerlarsimaffimmut pulaarneq pinaveersaartitsissutaasoq pillugu kommunalbestyrelsi neqerooruteqassaaq.

*Imm*. *4*. Utoqqarnut kommunimi najugaqartunut angerlarsimaffimmut pulaarneq pinaveersaartitsissutaasoq pillugu kommunalbestyrelsi piaarnerpaamik neqerooruteqassaaq, utoqqaap aapparisaa inooqataaluunniit

1. toquppat,
2. utoqqarnut imaluunniit inuit innarluutilinnut najugaqarfissamut kisimiilluni nuuppat, imaluunniit
3. pisortat iliuuseqarneratigut angerlarsimaffiup avataanut najugaqarallalerpat, najugaqarallarneq qaammat ataaseq sinnerlugu sivisussuseqartussatut naatsorsuutigineqarluni, imaluunniit
4. Peqqinnissaqarfimmi uninngasimappat.

*Imm*. *5*. § 16, imm. 1, nr. 2 malillugu utoqqarnut angerlarsimaffimmi ikiorteqartunut angerlarsimaffimmut pulaarneq pinaveersaartitsissutaasoq pillugu kommunalbestyrelsip neqerooruteqarnissani pinngitsoortissinnaavaa.

*Imm*. *6*. Angerlarsimaffimmut pulaarneq pinaveersaartitsissutaasoq pillugu malittarisassanik erseqqinnerusunik Naalakkersuisut aalajangersaasinnaapput.

**Kapitali 6**

*Utoqqarnut najugaqarfissamik neqerooruteqarnermik pilersitsineq ingerlatsinerlu*

**§ 18.** Utoqqaat angerlarsimaffiinik kommunalbestyrelsi pilersitsisinnaavoq, ingerlatsisinnaalluni atorunnaarsitsisinnaallunilu.

*Imm. 2.* Utoqqaat angerlarsimaffiinut, tassunga ilanngullugit aaqqissuunneqarnerat tikinneqarsinnaanerallu, malittarisassanik erseqqinnerusunik Naalakkersuisut aalajangersaasinnaapput.

**§ 19.** Utoqqarnut utoqqaat najugaqatigiiffiinik kommunalbestyrelsi pilersitsisinnaavoq, ingerlatsisinnaalluni atorunnaarsitsisinnaallunilu.

*Imm. 2.* Utoqqaat najugaqatigiiffiinut, tassunga ilanngullugit aaqqissuunneqarnerat tikinneqarsinnaanerallu, malittarisassanik erseqqinnerusunik Naalakkersuisut aalajangersaasinnaapput.

**§ 20.** Utoqqarnut utoqqarnut paaqqutaqarfiannik kommunalbestyrelsi pilersitsisinnaavoq, ingerlatsisinnaalluni atorunnaarsitsisinnaallunilu.

*Imm. 2*. Utoqqarnut paaqqutaqarfianni puiguttortunut immikkoortumik immikkoortortaqarfeqarnissaa kommunalbestyrelsip qulakkiissavaa.

*Imm*. 3. utoqqarnut paaqqutaqarfiat pillugu malittarisassanik erseqqinnerusunik Naalakkersuisut aalajangersaasinnaapput, tassunga ilanngullugit:

1. aaqqissuunneqarnerat, tassunga ilanngullugu puiguttortunut immikkoortortaqarfiup pisatsersornissaa,
2. aqutsinikkut sulisoqarnikkullu piginnaasat,
3. innersuussineq inissamillu tunniussineq,
4. paaqqinninnermut isumassuinermullu pitsaassutsit,
5. tikinneqarsinnaaneq, aamma
6. sulisunik ingerlaqqittumik ilinniartitaaneq pikkorissaanerlu.

**Kapitali 7**

*Najugaqarfissamik neqerooruteqarneq*

**§ 21.** Utoqqarmut angerlarsimaffissamik naleqquttumik kommunalbestyrelsi neqerooruteqassaaq, tak. § 22-24, ima pisoqartillugu:

1. inuk timikkut, tarnikkut, silassorissutsikkut imaluunniit malugisaqarsinnaassutsikkut pingaarutilimmik piginnaanikillineq pissutigalugu ulluinnarni tapersersorneqarnissamik pisariaqartitsippat,
2. inuk timikkut, tarnikkut, silassorissutsikkut imaluunniit malugisaqarsinnaassutsikkut pingaarutilimmik piginnaanikillineq pissutigalugu nammineq angerlarsimaffimmini najugaqarsinnaanngippat, imaluunniit
3. inuup pisariaqartitai najugaqarfissamik neqerooruteqarnikkut pitsaanerpaamik matussuserneqarsinnaappata.

*Imm. 2.* Utoqqaq najugaqarfissamik qinnuteqarnerata imaluunniit nammineq ingerlatamik qinnuteqarnerup kingorna kommunalbestyrelsip neqeroorfigisinnaavaa.

*Imm. 3.* Utoqqaap sapinngisamik najugaqarfissamik neqeroorummi nunaqqataasunut qanittumiittumi kommunalbestyrelsip najugaqarnissaanik neqeroorfigissavaa.

*Imm. 4.* Utoqqaq najugaqarfissamik neqeroorummi najugaqarallarnissaanik kommunalbestyrelsip neqeroorfigisinnaavaa.

*Utoqqaat angerlarsimaffiat*

**§ 22.** Utoqqarmut kommunimi utoqqaat angerlarsimaffianni najugaqarnissaanut kommunalbestyrelsi neqerooruteqassaaq, ima pisoqartillugu:

1. inuk ima nammineersinnaatigippat, suliassatigut pisariaqartitsinera taamaallaat ulluunerani nalunaaquttap akunnerini pisariaqarluni, imaluunniit
2. inuup pisariaqartitsinera utoqqaat angerlarsimaffianni matussuserneqarsinnaappat.

*Utoqqaat najugaqatigiiffiat*

**§ 23.** Utoqqarmut kommunimi utoqqaat najugaqatigiiffianni najugaqarnissamut kommunalbestyrelsi neqerooruteqassaaq, ima pisoqartillugu:

1. inuk timikkut, tarnikkut, silassorissutsikkut imaluunniit malugisaqarsinnaassutsikkut pingaarutilimmik piginnaanikillineq pissutigalugu ulluinnarni tapersersorneqarnissamik pisariaqartitsippat,
2. inuk nammineersinnaappat, suliassatigut pisariaqartitsinera taamaallaat ulluunerani nalunaaquttap akunnerini pisariaqarluni, imaluunniit
3. inuup pisariaqartitai, tassunga ilanngullugit inooqataanermut pisariaqartitai, utoqqaat najugaqatigiiffianni najugaqarnikkut pitsaanerpaamik matussuserneqarsinnaappata.

utoqqarnut paaqqutaqarfik

**§ 24.** Utoqqarmut kommunimi utoqqarnut paaqqutaqarfianni najugaqarnissamut kommunalbestyrelsi neqerooruteqassaaq, ima pisoqartillugu:

1. inuk timikkut, tarnikkut, silassorissutsikkut imaluunniit malugisaqarsinnaassutsikkut pingaarutilimmik piginnaanikillineq pissutigalugu ulluinnarni annertuumik imaluunniit immikkuullarissumik tapersersorneqarnissamik imaluunniit paaqqutarineqarnissamik, isumassorneqarnissamik katsorsarneqarnissamilluunniit pisariaqartitsippat pisariaqartitallu allatigut matussuserneqarsinnaanngippata,
2. inuk timikkut, tarnikkut, silassorissutsikkut imaluunniit malugisaqarsinnaassutsikkut pingaarutilimmik piginnaanikillineq pissutigalugu nammineq angerlarsimaffimmini, utoqqaat angerlarsimaffianni imaluunniit utoqqaat najugaqatigiiffianni najugaqarsinnaanngippat,
3. inuk tapersersorneqarnissamik utoqqaat angerlarsimaffianni imaluunniit utoqqaat najugaqatigiiffianni neqeroorutigineqartut saniatigut pisariaqartitsippat, tassunga ilanngullugu ulloq unnuarlu tamakkerlugu tapersersorneqarnissamik pisariaqartitsineq, imaluunniit
4. inuup pisariaqartitai utoqqarnut paaqqutaqarfianni pitsaanerpaamik matussuserneqarsinnaappata.

**Kapitali 8**

*Nalunaarutiginnittarneq*

*Naliginnaasumik nalunaarutiginninnermik pisussaaffeqarneq*

**§ 25.** Utoqqaq atugarissaarnermut, peqqissutsimut imaluunniit ineriartornermut navianartorsiortitsisumik atugaqartoq innuttaasup paasippagu, innuttaasoq kinaluunniit kommunalbestyrelsimut nalunaarutiginninnissaminut pisussaaffeqarpoq.

*Imm. 2.* Kommunalbestyrelsip nalunaarutiginninnerup tigunerata kingorna ullut arfineq marluk qaangiutsinnagit, nalunaarutiginninnerup tiguneqarnera pillugu innuttaasumut allaganngorlugu uppernarsaalluni nassiutissavaa.

*Sukannernerusumik nalunaarutiginninnermik pisussaaffeqarneq*

**§ 26.** Isumaginnittoqarfinni peqqinnissaqarfinnilu sulisut, utoqqaq kapitali 5 naapertorlugu tapersersorneqarnissamik pisariaqartitsisoq, inuussutissarsiutigalugu sulinerminnut atatillugu sulisup paasippagu imaluunniit ilimaginissaanut pissutissaqarpat, ingerlaannaq kommunalbestyrelsimut nalunaarutiginninnissamik sukannernerusumik pisussaaffeqarput. Nalunaarutiginninnissamik pisussaaffik sukannernerusoq, innuttaasunit tamanit qinerneqarlutik suliaqartunut imaluunniit inuiaqatigiinni sullissillutik suliaqartunut, atuuppoq.

*Imm. 2.* Kommunalbestyrelsip nalunaarutiginninnerup tigunerata kingorna ullut arfineq marluk qaangiutsinnagit, nalunaarutiginninnerup tiguneqarnera pillugu sulisumut nalunaarutiginnittumut allaganngorlugu uppernarsaalluni nassiutissavaa.

*Kommunit akunnerminni nalunaarutiginninnermik pisussaaffiat*

**§ 27.** Utoqqaq nammineq piumasani malillugu kommunimut allamut nuuppat, aamma kapitali 5-imi aalajangersakkat malillugit tapersersorneqarnissamik pisariaqartunik inuttaata tapersersorneqarnera ingerlatiinnarneqannginnera pissutigalugu inuup atugarissaarnera navianartorsiortinneqassasoq nalilerneqarpat, kommunalbestyrelsi kommunimut nuuffigineqartumut allaganngorlugu nalunaarutiginnissaaq.

*Imm. 2.* Imm. 1 malillugu nalunaarutiginninnermut atatillugu kommunip qimanneqartup allagaatit suliamut attuumassuteqartut nassiutissavai, tassunga ilanngullugit paasissutissat attuumassuteqartut eqikkarneqarnerat, tapersersorneqarnissamik pisariaqartitsinermik naliliinermut kommunip qimanneqartup tunngavigisaanik imaqartut.

*Imm. 3.* Kalaallit Nunaanniit nuuttoqartillugu, kisianni naalagaaffeqatigiinnerup iluani, kommunimut nunani allaniittumut imaluunniit oqartussamut taamaaqataanut allamut imm. 1-2 taamaaqataanik atuupput.

*Nalunaarutiginnittoqartillugu kommunip iliuuseqarnissamik pisussaaffeqarnera*

**§ 28.** §§ 25, 26 aamma 27 naapertorlugit nalunaarutiginninneq tiguneqartillugu, piaarnerpaamik, taamaattoq kingusinnerpaamik ullut suliffiusut tallimat iluanni, § 7 naapertorlugu pisariaqartitsinermik naliliinermik suliaqarnissamut tunngavissaqarnersoq pillugu kommunalbestyrelsi aalajangiissaaq, imaluunniit § 17, imm. 3 naapertorlugu angerlarsimaffimmut pulaarneq pinaveersaartitsissutaasoq neqeroorutigalugu.

*Imm. 2.* Imm. 1 naapertorlugu pisariaqartitsinermut naliliinerup aallartinneqarnissaa pillugu kommunalbestyrelsi aalajangiippat, pisariaqartitsinermik naliliineq piaarnerpaamik aamma kingusinnerpaamik nalunaarutiginninnerup tiguneqarnerata kingorna sapaatit akunneri marluk qaangiutsinnagit aallartinneqassaaq.

*Imm. 3.* Imm. 1 naapertorlugu angerlarsimaffimmut pulaarneq pinaveersaartitsissutaasoq pillugu kommunalbestyrelsi neqerooruteqarniarluni aalajangiippat, nalunaarutiginninnerup tiguneqarnerata kingorna piaarnerpaamik kingusinnerpaamillu sapaatit akunneri marluk qaangiutsinnagit angerlarsimaffimmut pulaarneq neqeroorutigineqassaaq. Utoqqaap angerlarsimaffimmut pulaarneq pinaveersaartitsissutaasoq neqeroorutaasoq itigartitsissutigippagu, pisariaqartitsinermik naliliinermik suliaqarnissamut tunngavissaqarnersoq pillugu kommunalbestyrelsi aalajangiissaaq.  
 *Imm. 4.* Utoqqarmut paarsinerluinermik, nakuusernermik imaluunniit kinguaassiuutitigut kannguttaatsuliorfiginninnermik kommunalbestyrelsimik pasitsatsitsisumik, nalunaarutiginninnermik tigusaqarnermi, § 7, imm. 2 naapertorlugu pisariaqartitsinermut naliliineq aammalu § 11, imm. 4 naapertorlugu tapersersuinerusinnaasoq, erngertumik, aamma nalunaarutiginninnermik tigusaqarnerup kingorna, kingusinnerpaamik suliffiusut ullut pingasut iluanni, aallartinneqassaaq.

*Imm. 5.* Atukkat ernumanartoqartut §§ 25, 26 aamma 27 naapertorlugit nalunaarutiginninnermut pisussaaffeqarnermut ilaatinneqartut kommunalbestyrelsip nammineq ingerlataminik paasippagit, imm. 1-4 naapertorlugit kommunalbestyrelsip iliuuseqarnissamik pisussaaffeqarnera taamaaqataanik atuuppoq.

**Kapitali 9**

*Nakkutilliineq peqqussuteqarnerlu*

*Ingerlatsinermut sammititamik kommunimi nakkutilliineq*

**§ 29.** Kapitali 6-mi aalajangersakkat malillugit utoqqarnut paaqqutaqarfiannik, kommunalbestyrelsip pilersitaanik ingerlataanillu ingerlatsinermut sammititamik kommunalbestyrelse nakkutilliissaaq.

*Imm. 2.* Imm. 1 malillugu nakkutilliineq nalunaaqqaarluni nalunaaqqaarnaniluunniit nakkutilliinertut ingerlanneqarsinnaavoq.

*Imm. 3.* Naalakkersuisunit qinnuigineqarneq tunngavigalugu kommunalbestyrelsip nakkutilliinermik isumaginninneranut paasissutissat kissaatigineqartut tamaasa nassiunneqarnissaat kommunalbestyrelsip pisussaaffigaa.

*Imm. 4.* Imm. 1 naapertorlugu ingerlatsinermut sammititamik nakkutilliinermut malittarisassanik erseqqinnerusunik Naalakkersuisut aalajangersaasinnaapput, tak. imm. 1, tassunga ilanngullugit:

1) kommunalbestyrelsip nakkutilliinermik pisussaaffeqarnerminik ingerlatsinera,

2) nakkutilliinermik aaqqissuussinera,

3) nakkutilliinermik pisussaaffeqarnerup naammassineqarnissaanut atugassarititat piumasaqaatillu, aamma

4) kommunalbestyrelsip nakkutilliinermut nalunaarusiamik suliaqartarnera.

**§ 30.** Inatsisartut inatsisaannik aamma allaffissornikkut najoqqutassat pillugit Inatsisartut inatsisaannik eqquutitsineq aamma pisussaaffinnik naammassinninneq pillugit Naalakkersuisut aalajangiisinnaapput, tassunga ilanngullugu kommunalbestyrelsimut peqqussuteqarnermik nalunaaruteqarneq.

*Imm. 2.* Imm. 1 malillugu peqqussuteqarnermik nalunaaruteqarnermi peqqussuteqarnerup qaqugu malinneqarnissaa pillugu piffissaliussaqarsinnaavoq.

*Imm. 3*. Peqqussuteqarnissamik qaqugukkut nalunaartoqartassanersoq Naalakkersuisut malittarisassanik erseqqinnerusunik aalajangersaasinnaapput.

**Kapitali 10**

*Utoqqaat siunnersuisoqatigiit, utoqqarnut politikki aamma*

*pitsaassutsit*

**§ 31.** Kommunalbestyrelsi utoqqarnut siunnersuisoqatigiinnik pilersitsissaaq. Utoqqaat siunnersuisoqatigiit apeqqutit toqqaannartumik utoqqarnut tunngasut pillugit kommunalbestyrelsimut siunnersuissapput aamma najukkami politikkikkut apeqqutit utoqqarnut tunngasut tamaasa pillugit innuttaasunit aamma kommunalbestyrelsip akornanni isummat pillugit ingerlatitseqqittassallutik.

*Imm. 2.* Suliniutit utoqqarnut pingaaruteqartut tamaasa pillugit kommunalbestyrelsip utoqqaat siunnersuisoqatigiit tusarniaaffigisassavai.

*Imm. 3.* Utoqqaat siunnersuisoqatigiit apeqqutinik inunnut ataasiakkaanut tunngasunik suliaqarsinnaanngillat.

*Imm. 4.* Utoqqaat siunnersuisoqatigiinni ilaasortat sisamat arfineq-pingasullu akornanni amerlassuseqassapput. Utoqqaat siunnersuisoqatigiit, kommunalbestyrelsimiit aallartitanik, kommunimi atorfeqartuniit imaluunniit kommunimut isumaginninnermut suliassaqarfimmut attuumassuteqartumik suliaqartunik allaniit aamma utoqqaat peqatigiiffianniit amerlaqatigiinnik aallartitaqartillugit katitigaassapput. Utoqqaat siunnersuisoqatigiinni kommunalbestyrelsi aallartitaqassaaq.  
 *Imm. 5.* Utoqqaat siunnersuisoqatigiivi kisitsimmik 2-mik agguarneqarsinnaasumik amerlassuseqartunik ilaasortalimmik, affai kommunalbestyrelsimit kommunimi sulisunit imaluunniit allanit kommuni sinnerlugu isumaginnittoqarfimmi suliassanik attuumassutilinnik sulialinnit, sinniisuuffiutillugit, taavalu affaata aappaa utoqqaat kattuffianniit sinniisuuffiutillugit katitigaassapput.

*Imm. 6.* Utoqqaat siunnersuisoqatigiiffiannut pisariaqartillugu allattoqarfeqarnermut tunngasunik kommunalbestyrelsi ikiuuttassaaq.

*Imm. 7.* Utoqqaat siunnersuisoqatigiit suliaqarnerat katitigaanerallu pillugit malittarisassanik erseqqinnerusunik kommunalbestyrelsi aalajangersaasinnaavoq.

**§ 32.** Kommunalbestyrelsi utoqqarnut politik-kimik ataqatigiittumik ilusiliissaaq. Utoqqarnut politikki najugaqarfissanik neqerooruteqarnermi aamma tapersersorneqarnissamut periarfissat qulakkeerneqarneranni pilersaarusiorneq, politikki isumalluutinillu aningaasaliineq ukiut sisamakkuutaarlugit pingaartumik inuit agguataarnerannik eqqarsaatiginnittoq pillugit paasissutissanik imaqassaaq, tak. kapitali 2.

*Imm. 2.* Kommunip utoqqarnut politik-kimik suliaqarnerani kommunalbestyrelsip utoqqaat siunnersuisoqatigiiffiat ilanngutitissavaa.

*Imm. 3.* Utoqqarnut politikki allaganngorlugu ilusilerneqassaaq kommunillu nittartagaani tamanut ammasumik saqqummiunneqarluni kiisalu Naalakkersuisunut ilisimatitsissutitut nassiunneqarluni.

*Imm. 4.* Utoqqarnut politikki sivisunerpaamik ukiut sisamakkuutaarlugit iluarsaanneqartassaaq.

**§ 33.** Kapitali 5 malillugu utoqqaat tapersersorneqarnissaannut pitsaassusissanut malittarisassanik kommunalbestyrelsi aalajangersaassaaq. Pitsaassusissanut malittarisassat tapersersuinerit ataasiakkaat suussusaasa imarisai, annertussusai suliarineqarnerilu pillugit paasissutissanik imaqassapput. Pitsaassusissatut aalajangersarneqartut qanoq malinnaavigineqassanersut pillugit kommunalbestyrelsi aalajangiissaaq.

*Imm. 2.* Kapitali 6 aamma 7 malillugit utoqqarnut najugaqarfissanik neqerooruteqarnermi pitsaassusissanik malittarisassat pillugit kommunalbestyrelsi aalajangersaassaaq. Pitsaassusissanik malittarisassat najugaqarfissamik neqeroorummi pisariaqartitat sorliit naammassineqassanersut pillugit paasissutissanik imaqassapput. Pitsaassusissanik malittarisassat aalajangersarneqartut qanoq ililluni malitseqartinneqassanersut pillugit kommunalbestyrelsi aalajangersaassaaq.

*Imm. 3.* Imm. 1 aamma 2 malillugit pitsaassusissat allaganngorlugit suliarineqassapput. Kommunip nittartagaani immikkut ittumik aamma utoqqarnut politikkimut ilaasumik tamanut ammasumik saqqummiussisoqassaaq, tak. § 32. Pitsaassusissat Naalakkersuisunut ilisimatitsissutitut nassiunneqassapput.

*Imm. 4.* Imm. 1 aamma 2 malillugit pitsaassusissat, pisariaqartitsineq malillugu aamma sivikinnerpaamik ukioq allortarlugu kommunalbestyrelsip iluarsaattassavai.

*Imm. 5.* Imm. 1 aamma 2 malillugit pitsaassusissat ilusaat imarisaallu pillugit Naalakkersuisut malittarisassanik erseqqinnerusunik aalajangersaasinnaapput.

**Kapitali 11**

*Aningaasalersuineq aamma akigititat*

**§ 34.** Inatsisartut inatsisaat manna naapertorlugu inunnut tapersersorneqartunut aningaasartuutit kommuninit akilerneqassapput.

*Imm. 2.* Inatsisartut inatsisaat manna naapertorlugu utoqqaat angerlarsimaffiannik, utoqqaat najugaqatigiiffiannik aamma utoqqarnut paaqqutaqarfiannik nammineq pilersitsinermut ingerlatsinermullu atatillugu aningaasartuutit kommunit tamarmik immikkut akilertassavaat.

**Kapitali 12**

*Naammagittaalliuuteqarsinnaaneq*

**§ 35.** Inatsisartut inatsisaat manna malillugu kommunalbestyrelsit aalajangiineri isumaginnittoqarfiup aqunneqarnera aaqqissussaaneralu pillugit Inatsisartut peqqussutaanni aalajangersakkat malillugit Isumaginninnermi Naammagittaalliuuteqartarfimmut naammagittaalliuutigineqarsinnaapput.

**Kapitali 13**

*Aalajangersakkat allat*

*Naatsorsueqqissaarneq*

**§ 36.** Naalakkersuisut qinnutiginninnerat malillugu naatsorsueqqissaarnermik paasissutissat imaluunnit assigisaat nassiunnissaanut kommunalbestyrelsi pisussaaffeqarpoq.

*Imm. 2.* Imm. 1 naapertorlugu naatsorsueqqissaarnermi paasissutissat assigisaallu nassiunneqartussat annertussusaat aamma qanoq nutarterneqartarnissaat nassiunneqartarnissaallu pillugit Naalakkersuisut malittarisassanik aalajangersaasinnaapput.

*Pineqaatissiissutinut aalajangersakkat*

**§ 37.** Naalakkersuisut kommunalbestyrelsi pinngitsaaliissummik akiliisitsiniarlutik peqqussuteqarsinnaapput, § 30 malillugu peqqussuteqarneq eqquutsinneqanngippat.

*Imm. 2.* Pinngitsaaliissummik akiliisitsiniarnerup annertussusaa unioqqutitsinerup annertussusaa aamma sivisussusaa eqqarsaatigalugit aalajangersarneqartassaaq.

*Imm. 3.* Pinngitsaaliissummik akiliisitsiniarnerit ullormut akiligassiinertut peqqussutigineqassapput, peqqussuteqarnerup eqquutsinneqarnissaata tungaanut ullormiit ullormut ingerlasassallutik.

*Imm. 4.* Inatsisartut inatsisaanni matumani tunngavigisaq malillugu pinngitsaaliissummik akiliisitsiniarnerit Nunatta Karsianut tutsinneqassapput.

**Kapitali 14**

*Atuutilersitsineq*

**§ 38.** Inatsisartut inatsisaat manna ulloq 1. januar 2025-mi atuutilerpoq.

*Imm. 2.* Peqatigalugu utoqqalinersiaqarneq pillugu Inatsisartut inatsisaat nr. 20, 23. november 2015-imeersumi § 18 aamma § 27, imm. 6, aamma inersimasunut paaqqinniffiit immikkut siunertallit pillugit Inatsisartut peqqussutaat nr. 6, 28. april 1988-imeersoq aamma utoqqarnik paaqqinniffiit il.il. pillugit Inatsisartut peqqussutaat nr. 11, 30. oktober 1998-imeersoq atorunnaarsinneqarput.

*Imm. 3.* Utoqqarnik paaqqinniffiit il.il. pillugit Inatsisartut peqqussutaat nr. 11, 30. oktober 1998-imeersumi taaneqartumi allaffissornikkut najoqqutassanut tunngavigisami imm. 2-mi aalajangersarneqartut atuutiinnassapput, Inatsisartut inatsisaanni matumani imaluunniit allani tunngavigisatut malittarisassanik aalajangersaanikkut taarserneqarnissaata imaluunniit atorunnaarsinneqarnissaata tungaannut.

**Kapitali 15**

*Inatsisini allani allannguinerit*

**§ 39.** Namminersorlutik Oqartussat inatsimmik nalunaarutaat nr. 13, 16. marts 2024-meersoq naapertorlugu isumaginninnermik suliassaqarfimmi pissaanermik atuineq pillugu Inatsisartut inatsisaanni tulliuttunik allannguisoqarpoq:

**1.** Inatsit tamakkerlugu allaqqasut ”utoqqarnik paaqqinniffik” aamma ”utoqqarnik paaqqinniffiit” allanngortinneqassapput ima: ”utoqqarnut najugaqarfissamik neqeroorut”

**2.** *§ 32, imm. 1, nr. 3,* ima allanneqarpoq:

”3) Utoqqarnut tapersersuineq pillugu Inatsisartut inatsisaat malillugu najugaqarfissamik neqeroorummi.”

*Namminersorlutik Oqartussat, ulloq xx. xxx 2024*